
A bakancsos turizmus hatása a bükki kövek növényzetére

A turisták taposása által okozott kár felmérését végeztem a Bükki Nemzeti Park területén elhelyezkedő két hegycsúcson, a Tar-kőn és a Három-kőn. Mindkét terület fokozott védelem alatt áll, a felvételezés időszakában a Nemzeti Park igazgatósága a gyepek védelmében lezárta e két terület nagy részét. Mindkét terület igen népszerű a kirándulók körében, ez jól nyomon követhető a jelzett úton kívül kitaposott sok ösvényen.
Sok külföldi tanulmány, különböző társulásokban foglalkozott ezzel a problémával.
A Pulsatillo montanae-Festucetum rupicolae társulást vizsgáltam, ami szórványos előfordulása miatt, fajgazdagságával és színes virágaival nagy természeti értéket képvisel.
Négy olyan területet jelöltem ki, ahol egyenlő arányban lehetett találni taposott és nem taposott részeket, ezeket a területeket külön vizsgálva képet kaptam a taposás okozta változásokról.
Több felvételezés történt, több paraméterre.
Legszembetűnőbb változás a növényborítás csökkenése és a szabad talajfelszín borításának növekedése volt. A fajok mintegy egyharmada eltűnt a taposás hatására, helyébe körülbelül azonos számú, de nem értékes, inkább gyomosító, zavarástűrő, egyéves fajok kerültek. Bár a társulásalkotó fajok nem tűntek el, az értékes kísérőfajok kicserélődtek. Az érzékeny, természetes környezeti viszonyokhoz szokott fajok helyét a zavarást jól tűrő, nitrogént kedvelő, jó terjedőképességű és igénytelen fajok foglalták el, hiszen ezek a fajok a borítás nélküli talajon gyorsan kicsíráznak, jól terjednek, ha nincs az élőhelyen más dominiáns faj.
A virágzást vizsgálva kitűnt, hogy a virágzás intenzitása és a virágok magassága némileg szintén csökken a taposás hatására. Azonban az új, zavarástűrő fajok virágzása miatt ez nem volt túl szembetűnő eltérés.
A 2012-es rendkívül száraz évnek is voltak hatásai; a virágzás elég gyér volt, sok faj nem hajtott ki, a koratavaszi és késő őszi aspektus nem volt megfigyelhető. A szárazság azonban egyformán hatott a gyep minden részére, így a meglévő adatok összehasonlíthatóak, statisztikailag kielemezhetőek voltak.
A Bükki Nemzeti Park által történő területlezárás terepi bejárásaim alapján nem járt sikerrel, ezért a degradált területek regenerácójóhoz szigorúbb eszközökre lenne szükség. Az adatelemzésből kiderült, hogy van esély a regenerációra, hiszen olyan fajok vannak jelen a területen, amik a bolygatás megszűnésével visszafoglalnák a taposott területeket.
Ez a kutatás talán segítséget nyújt a helyreállítás módszerének kidolgozásában.



